Folketing
2005-05-12

Effektmålinger viser, at det går den rigtige vej. For perioden 1999-2002 er andelen af udlændinge under integrationsloven, der er kommet i beskæftigelse eller i ordinær uddannelse, steget med 6,6 pct. i forhold til perioden 1999-2001. Det er utrolig vigtigt at kunne det danske sprog, hvis man vil være en del af det danske samfund. Men det er også vigtigt, at udlændinge ikke parkeres på danskuddannelseskurser. Udlændinge skal samtidig med danskindlæring gives kendskab til det danske samfund og arbejdsmarked. Danskundervisningen omfatter derfor også undervisning i kultur- og samfundsforhold i Danmark. Dette er et område, som vi forsøger at præge langt mere aktivt end tidligere. Danskundervisningen er desuden gjort mere erhvervsrettet og fleksibel end tidligere, så der f.eks. kan undervises uden for arbejdstid eller på arbejdspladsen, og sprogskolerne har fået mulighed for at formidle praktikpladser og job efter aftale med kommunerne. Men for at integrationen skal lykkes, skal indsatsen forankres i kommunerne, og kommuner, der gør en god integrationsindsats, skal belønnes.